DA Den Europæiske Unions Tidende C 98/3

Meddelelse fra Kommissionen i henhold til artikel 9, stk. 3, i Rådets direktiv 96/67/EF om adgang til ground handling-markedet i Fællesskabets lufthavne

Meddelelse fra Republikken Estland om anvendelsen af artikel 9, stk. 1, litra b), i Rådets direktiv 96/67/EF om adgang til ground handling-markedet i Fællesskabets lufthavne, nærmere bestemt Tallinn International Airport

(EØS-relevant tekst)

(2017/C 98/04)

I henhold til artikel 9, stk. 3, i Rådets direktiv 96/67/EF af 15. oktober 1996 om adgang til groundhandling-markedet i Fællesskabets lufthavne (1) (i det følgende benævnt »direktiv 96/67/EF«) har Kommissionen den 14. februar 2017 modtaget en meddelelse om, at Republikken Estlands ministerium for økonomiske anliggender og kommunikation har truffet afgørelse om en undtagelse for Tallinn International Airport (Tallinn Airport Ltd), der består i følgende:

— at forbeholde lufthavnens forvaltningsorgan (Tallinn Airport Ltd), via dets 100 % ejede datterselskab Tallinn Airport GH Ltd, eneretten til levering til tredjeparter i Tallinn International Airport af følgende kategorier af tjenesteydelser, jf. punkt 3 og 5 i bilaget til direktiv 96/67/EF: bagagehåndtering og forpladshandling. Hvad angår forpladshandling, omfatter eneretten dog ikke transport af mad- og drikkevarer til og fra flyet samt lastning og losning heraf, idet disse tjensteydelser indgår i det åbne marked.

Denne undtagelse, der har hjemmel i artikel 9, stk. 1, litra b), i direktiv 96/67/EF, indrømmes for to år fra den 15. maj 2017 til den 14. maj 2019. De estiske myndigheder har som led i den afgørelse om undtagelse, de har meddelt Kommissionen, besluttet at forlænge den oprindelige undtagelsesperiode med yderligere to år fra den 15. maj 2019 til den 14. maj 2021, jf. artikel 9, stk. 6, i direktiv 96/67/EF.

Undtagelsen indrømmes af Republikken Estland hovedsagelig af følgende årsag: De nuværende begrænsninger med hensyn til plads og kapacitet i Tallinn lufthavn gør det umuligt at give endnu en leverandører af groundhandling-ydelser adgang til at levere ovennævnte tjenesteydelser (bortset fra transport af mad- og drikkevarer til og fra flyet samt lastning og losning heraf) i den periode, hvor der udføres det byggearbejde, der skal gøre det muligt at åbne markedet for forpladshandling og bagagehåndtering fuldt ud. Navnlig gør følgende sig gældende:

— Placeringen og størrelsen af det eksisterende bagagesorteringsanlæg gør det umuligt at afsætte plads til yderligere udbydere af bagagehåndteringsydelser. Pladsforholdene til operationerne er begrænsede og snævre, og manøvrering med bagagevogne er vanskelig for den nuværende tjenesteleverandører, navnlig i spidsbelastningsperioder. Det nuværende anlæg er placeret således, at det ikke kan udvides til andre områder, hvilket betyder, at hvis markedet skal åbnes for endnu en leverandør af bagagehåndteringsydelser kræves der et omfattende konstruktionsarbejde for at opføre nye faciliteter i et eksternt område.

— Der er ingen ledig plads i nærheden af luftfartøjernes standplads, hvilket betyder, at der ikke er plads til, at endnu en leverandør af forpladshandling kan parkere yderligere materiel. De nuværende pladser ved luftfartøjernes standpladser og under passagerterminalen, der er beregnet til parkering af groundhandling-maskiner og bagagevogne, er allerede fuldt udnyttet. Forvaltningen af den begrænsede plads, der er til rådighed, er en udfordring for de nuværende tjenesteleverandører, navnlig om vinteren, når der også skal være plads til at parkere køretøjer til snerydning og bortkørsel af sne inden for det begrænsede parkeringsområde. Der findes desuden ingen hangarer eller garager til parkering af udstyret. Eftersom der rent fysisk ikke er mulighed for at udvide parkeringsmulighederne i nærheden af passagerterminalen, er det i øjeblikket ikke muligt at skabe plads til endnu en leverandør af groundhandling-ydelser, idet det ville kræve et omfattende arbejde at bygge nye faciliteter.

De estiske myndigheder har meddelt foranstaltninger, der skal afhjælpe ovennævnte pladsmangel. Tallinn lufthavn er i øjeblikket ved at udvide lufthavnen. Der er lagt investeringsplaner for de kommende år for det fornødne konstruktionsarbejde, idet der vil blive lagt vægt på, at flyvningerne ikke bliver afbrudt, således at arbejdet er til mindst mulig gene for passagererne, hvilket vil være nødvendigt i lyset af den forøgelse af antallet af passagerer, der forventes i forbindelse med Estlands kommende EU-formandskab. Undtagelsen udløber i 2021, samtidig med at det byggearbejde, der skal muliggøre en åbning af markedet, forventes afsluttet.

I henhold til artikel 9, stk. 3, i direktiv 96/67/EF opfordrer Kommissionen de berørte parter til at indsende deres bemærkninger inden for 15 dage efter offentliggørelsen af denne meddelelse til:

Europa-Kommissionen Generaldirektoratet for Mobilitet og Transport (kontor E1 Luftfartspolitik) Kontor: DM24 05/76 1049 Bruxelles/Brussel BELGIEN E-mail: Filip.cornelis@ec.europa.eu

(1) EFT L 272 af 25.10.1996, s. 36.